પાટનગર પોલીસની વ્યસ્તતાના કારણે તસ્કરોને મોકળું મેદાન મળ્યું છે. ગત મહિને ન્યૂ ગાંધીનગરના સરગાસણ, કુડાસણ અને રાયસણ જેવા વિસ્તારોમાં કાળો કેર વરતાવ્યા બાદ પાછલા બે અઠવાડિયાથી તસ્કરોએ નવા સેકટરોમાં કસબ અજમાવ્યો હતો. સેકટર-૩, સેકટર-૪, સેકટર-૬ અને સેકટર-૮માં તાળાં તોડ્યા બાદ તસ્કરોએ હવે જૂન સેકટરો તરફ નજર દોડાવી છે. સામાન્ય રીતે તસ્કરોએ સોફ્ટ ટાર્ગેટ ગણાતા સેકટર-૨૪ના બદલે આ વખતે સેકટર-૨૪, ૨૯ અને ૨૭માં તાળાં તોડ્યાં છે. ત્રણ મકાન અને બે દુકાનના તાળો તોડનારા તસ્કરોને પકડવા પોલીસે પ્રયાસ હાથ ધર્યા છે. જો કે સતત વિસ્તારો બદલતા રહેવાની તસ્કરોની મોડસ ઓપરેન્ડીના કારણે શહેરના તમામ પોલીસ મથકોમાં સોંપો પડી ગયો છે. સીસીટીવી કેમેરાના ફૂટેજ તથા બાતમીદારોના બહોળા નેટવર્ક હોવા છતાં પોલીસ ગુનાખોરી ડામવામાં નિષ્ફળ રહી છે.